นายกฯ ถก ศบค.วันสอง ไร้ ครม.ร่วมวง ปรับรูปแบบทำงานเร็วขึ้น
บิ๊กตู่ ถก ศบค.วันที่สอง เชิญแต่ฝ่ายรับผิดชอบเข้าประชุม ไร้ ครม.ร่วมวง ระบุเพื่อปรับรูปแบบการทำงานรวดเร็วขึ้นนำไปสู่การปฏิบัติที่แท้จริงวันที่ 27 มี.ค.ที่ตึกสันติไมตรี ทำเนียบรัฐบาล พล.อ.ประยุทธ์ จันทร์โอชา นายกรัฐมนตรี และ รมว.กลาโหม ในฐานะผู้อำนวยการศูนย์อำนวยการแก้ไขสถานการณ์การแพร่ระบาดเชื้อไวรัสโควิด-19 (ศบค.) เป็นประธานการประชุมศูนย์อำนวยการแก้ไขสถานการณ์การแพร่ระบาดเชื้อไวรัสโควิด-19 ซึ่งเป็นวันที่สองหลังจากการประกาศใช้ พ.ร.ก.บริหารราชการในสถานการณ์ฉุกเฉินโดยมี พล.อ.พรพิพัฒน์ เบญญศรี ผู้บัญชาการทหารสูงสุด ปลัดกระทรวงที่รับผิดชอบงาน 5 กลุ่ม และตัวแทนหน่วยงานที่เกี่ยวข้องเข้าร่วม แต่ไม่มีระดับรองนายกรัฐมนตรี รัฐมนตรี ทีมโฆษกประจำสำนักนายกรัฐมนตรี และฝ่ายการเมืองเข้าร่วมเหมือนวานนี้ (วันที่ 26 มี.ค.) โดยในวันนี้จะเป็นการรายงานการติดตามงาน ทั้งในด้านสาธารณสุข ด้านการควบคุมสินค้าและเวชภัณฑ์ ด้านการต่างประเทศ และช่วยเหลือคนไทยในต่างประเทศ การแก้ไขสถานการณ์ด้านความมั่นคง การปราบปรามอาชญากรรมทุกประเภท และภาพรวมหลังประกาศ พ.ร.ก.ฉุกเฉิน มีผลบังคับใช้เข้าวันที่สองโดย พล.อ.ประยุทธ์ กล่าวว่า การประชุมวันนี้มีเพียงผู้รับผิดชอบกลุ่มงานที่เกี่ยวข้องเท่านั้น เพราะต้องการประชุมกับฝ่ายปฏิบัติ เพื่อปรับให้รูปแบบการทำงานรวดเร็วขึ้น และนำไปสู่การปฏิบัติที่แท้จริง ทั้งสั่งการให้ นายวิษณุ เครืองาม รองนายกรัฐมนตรี เข้าประชุมด้วยทุกครั้ง เพราะมีประเด็นที่เกี่ยวข้องกับข้อกฎหมาย และแนวทางปฏิบัติเพิ่มเติม รวมทั้งตัวแทนจากกระทรวงการคลัง ต้องเข้าร่วมด้วย เพราะมีเรื่องที่เกี่ยวข้องกับการใช้จ่ายงบประมาณ เพื่อจะได้รับทราบแนวปฏิบัติตามที่สั่งการ ให้ตรงตามวัตถุประสงค์ต่อไป.
บิ๊กตู่ถก ศบค.วันที่สอง เชิญแต่ฝ่ายรับผิดชอบเข้าประชุม ไร้ ครม.ร่วมวง ระบุเพื่อปรับรูปแบบการทำงานรวดเร็วขึ้นนำไปสู่การปฏิบัติที่แท้จริง
โควิด-19,ไวรัสโคโรนา,ไวรัสโคโรน่า,COVID-19,ประยุทธ์ จันทร์โอชา,ศบค.,พ.ร.ก.ฉุกเฉิน,ข่าวทั่วไป